Christian Eggen
Store norske leksikon,Kunst og estetikk,Musikk,Klassisk musikk,Samtidsmusikk,Norsk samtidsmusikk
Christian Eggen er en norsk pianist, dirigent og komponist som spenner over et bredt felt som utøvende musiker, kunstnerisk leder og skapende kunstner. Eggen hevder seg på høyeste nivå innen alle disse feltene. Han har skrevet musikk for solister, kammerensembler, symfoniorkester, teater og film, og for elektroakustiske installasjoner.
Utdannelse Christian Eggen hadde sine første timer i klaverspill hos Svein Lindemark i hjembyen Drøbak fra han var sju år. Fra 1968 var han elev av Hildegunn Reuter i Ås som brakte ham frem til debuten i 1973. Etter studieopphold hos professor Alexander Jenner i Wien, begynte han i 1974 ved Norges musikkhøgskole. Her la han grunnlaget for bredden i den kompetansen han senere er blitt kjent for. Han hadde Robert Riefling i klaver, Finn Mortensen i komposisjon og Arvid Fladmoe i dirigering. Han avla diplomeksamen i orkesterdireksjon i 1980.I løpet av studietiden hadde han også kortere studieopphold med dirigentene Otmar Suitner i Salzburg (1975) og Witold Rowicki i Wien (1976) og med Rafael Kubelík i Luzern (1982). I 1981 var han hospitant ved Orchestre National de France i Paris, der han fulgte arbeidet til Lorin Maazel. I 1985 og 1986 var han hospitant i New York Philharmonic Orchestra der han fikk følge Erich Leinsdorf og Pierre Boulez. I New York skrev han også teatermusikk og hadde flere pianistopptredener. Utøvende virksomhet  Christian Eggens første opptreden som solist med orkester var i 1968 med Musikselskabet Harmoniens Orkester i Bergen under ledelse av Karsten Andersen i Beethovens klaverkonsert nr. 2. Han var da bare elleve år gammel. Den offisielle debutkonserten hadde han i Universitetets aula i Oslo i 1973, der han spilte klaverkonserter av Mozart og Saint-Saëns med NRKs Juniororkester dirigert av Herbert Bergene. Året etter, som 17-åring, hadde han sin første solistopptreden med Oslo Filharmoniske Orkester dirigert av Miltiades Caridis.Eggen var i mange år en av våre fremste pianister. Tidlig i sin karrière la han vekt på det klassiske repertoaret med verker av Bach, Mozart, Schubert og Chopin. I 1984 var han Norges representant ved den Nordiske solistbiennalen. Innspillingen av Carl Nielsens klaververker regnes blant de beste. Senere ble repertoaret utvidet til samtidsmusikk og improvisert musikk. Han spilte blant annet i Terje Rypdals Orchestra og var medlem av jazzgruppa Søyr. Da Christian Eggen avla diplomeksamen i direksjon i 1980, startet et nytt kapittel i hans karrière.Som dirigent for Ny Musikk Ensemble fra 1981 til 1987, utviklet han etter hvert en dyp interesse for samtidsmusikk, og han ble en sentral skikkelse i det nordiske samtidsmusikkmiljøet. Han dirigerte blant annet ved de legendariske Cage- og Xenakis-festivalene i Oslo i 1983 og 1985. I 1986 dirigerte han Royal Philharmonic Orchestra ved en rekke innspillinger av ny norsk musikk. Ny Musikk Ensemble ble nedlagt i 1988 til fordel for et ensemble med større besetning, Cikada, og han har dirigert dette ensemblet siden starten. Fra 1989 til 1996 var han pianist og dirigent for i Oslo-filharmoniens kammerensemble Borealis, og siden 1993 har han vært kunstnerisk leder for Oslo Sinfonietta.Eggens internasjonale gjennombrudd som dirigent kom under ISCMs World Music Days i Oslo i 1990, der han dirigerte 23 verker ved ni forskjellige konserter. Fra da av er han en etterspurt dirigent for samtidsmusikk verden over. I tillegg til å være hyppig gjest ved de store nordiske symfoniorkestrene, har han opptrådt på de fleste store scener i Europa, og han har jevnlig engasjement med ensembler som musikFabrik i Tyskland og Ensemble Intercontemporain i Paris.Christian Eggen har dirigert, urfremført og spilt inn musikk av en rekke norske komponister, som for eksempel Fartein Valen, Arne Nordheim, Kåre Kolberg, Alfred Janson, Rolf Wallin, Cecilie Ore og Asbjørn Schaathun.Av de fremste utenlandske komponistene han har samarbeidet med, kan nevnes: John Cage Iannis Xenakis Helmut Lachenmann Witold Lutoslawski Tan Dun György Kurtág Magnus Lindberg Kaija Saariaho Brian Ferneyhough Bent Sørensen Georg Friedrich Haas Liza Lim Kompositorisk virksomhet Som komponist har Christian Eggen hovedsakelig befattet seg med teater- og filmmusikk, men hans verkliste gjenspeiler hans musikalske sjangerbredde. Hans første plateutgivelse, Ufuge (1974), inneholder jazzkomposisjoner, han har skrevet musikk til filmen om Ole Aleksander Filibom-bom-bom, men også mer avantgardistiske verker som Destinasjon Gardermoen til åpningen av Oslos nye hovedflyplass i 1998. Christian Eggen var i 1999 festspillmusiker ved Festspillene i Bergen. Her fikk han spille på hele sitt register; fra eldre klassisk musikk til samtidsmusikk, både som dirigent, komponist og utøver. Hans mangesidige talent var med å prege festspillene det året.Eggens kreativitet gjenkjennes i en rekke originale verker. Lydløypa, som ble bestilt av TONO i anledning 75-årsjubileet i 2003, er et slik verk. Verket var en elektroakustisk lydinstallasjon som strakte seg gjennom store deler av Frognerparken. Anlegget besto av små og store deler, den største delen var en 70 meter lang allé med 18 høyttalere som gjenga skiftende og bevegelige lydlandskaper; du kunne «vandre gjennom» et symfoniorkester, du kunne spasere på Karl Johans gate fra Sentralbanestasjonen til slottet eller du kunne stå stille og høre en budeie drive en bøling kyr forbi deg. Lydløypa inneholdt også et interaktivt anlegg med elleve sensoriske høyttalere plassert i sirkel rundt en åpen plass, der publikum selv kunne utløse lyder ved å bevege seg rundt. Man kunne også lage ulike lydkombinasjoner ved å trigge forskjellige høyttalere. I tillegg fantes en rekke mindre lydstasjoner spredt rundt i parken. Etter uroppføringen i Frognerparken overtok Rikskonsertene driften, og de følgende årene ble verket satt opp i flere byer rundt om i landet. Lydløypa var en del av Den kulturelle skolesekken og ble sett og hørt av tusenvis av barn.Et annet originalt verk er operaen Kafka-bilder fra 2010. Originaliteten består blant annet i at verket stadig er under utvikling, som et «work in progress». Dette er ikke en opera i tradisjonell forstand. Eggen arbeider stadig med å finne en form der det er de musikalske elementene som definerer innholdet. Deler av verket ble vist i scenisk versjon ved Biennalen i Venezia i 2010 og ved Den Norske Opera & Ballett i 2010 og 2012. Operaen har dessuten også vært fremført konsertant. Annet Christian Eggens brede engasjement har også gjort seg utslag i det skriftlige. Han var redaktør for tidsskriftet Ballade i 1978 og 1979. Og i 1987 og 1988 lagde han musikkprogrammet VOX i NRK TV sammen med Håkon Berge og Morten Thomte. Ett av programmene, som Eggen hadde ansvaret for, ble tildelt 1. pris ved Kortfilmfestivalen i 1987. Verker  Instrumental/elektroakustisk musikk:  Bondesuite for jazzkvartett, 1972  Orkesternatt. Musikkteater. Den anden Opera, København, 1995  Destinasjon Gardermoen. Til åpningen av Oslos nye hovedflyplass, 1998  Akkasaari. Strykekvartett, 2003  Gammel bagatell for orkester. Oslo-filharmonien, 2003  Lydløypa. Elektroakustisk installasjon til TONOs 75-årsjubileum. Frognerparken, 2003  Kafka-bilder. Wunsch, Indianer zu werden, Eine Bitte, Heimkehr. Den Norske Opera & Ballett, 2010-2012  Veniunt rex et regina, for kor og orkester. Festmusikk for kongeparet til regentjubileet, 2016  Scenemusikk:   Hitlers Childhood. New York, 1996  Medea. Nationaltheatret,1992  Isblomst. Hålogaland Teater, 1994  Maria Q. Nationaltheatret, 1994  Stor stue for ingenting. Nationaltheatret, 1999  Ifignia i Aulis. Det Norske Teatret, 2000  Et spansk stykke. Nationaltheatret, 2006  Musikk til kinofilmer og fjernsynsforestillinger:  Ekteskap, 1978  Etterbyrden. Fjernsynsteatret NRK, 1984  Heksene. Radioteatret NRK, 1985  Begynnelsen på en historie. Spillefilm. Norsk Film,1987  Enerom. Fjernsynsteatret NRK, 1987  Konsultasjonen. Fjernsynstearet NRK, 1988.  Krystallandet. TV-drama, NRK, 1989  Frieren, TV-drama, NRK,1996  Ole Aleksander Filibom-bom-bom. Spillefilm og tv-serie basert på bøker av Anne-Cath. Vestly, 1998  Hedda Gabler. Radioteatret, NRK, 2001 Diskografi Med Christian Eggen som dirigent eller pianist.Utvalg  Ufuge. RCA International, 1974  Kåre Kolberg, Royal Philharmonic Orchestra. Norwegian composers, 1987 Alfred Janson: Interlude. Royal Philharmonic Orchestra, NCD, 1987  Pauline Hall, Solveig Kringlebotn, Bergen Wind Quintet, Norwegian Broadcasting Orchestra. Simax Classics, 1990 Carl Nielsen: Piano Works. Christian Eggen. Victoria, 1994  Schoenberg: Pierrot Lunaire. Anne Lise Berntsen, Borealis Ensemble. Victoria, 1994  Cecilie Ore: Codex temporis. Norwegian Radio Orchestra. Aurora, 1995  Asbjørn Schaathun, Oslo Sinfonietta. Aurora, 1995 Terje Rypdal: Skywards. EMC,1997  Haukur Tómasson - Caput Ensemble. BIS, 1998 Rolf Wallin: Concerto for Clarinet and Orchestra. Leif Arne Pedersen and Oslo Philharmonic Orchestra. Aurora, 1998 Bent Sørensen: Birds and Bells. Christian Lindberg. Cikada, Oslo Sinfonietta. ECM 1999 Nordheim/Valen: Violin Concertos. Arve Tellefsen, Oslo Philharmonic Orchestra. Sony Classical, 2000 John Persen: Over Cross and Crown. Oslo Philharmonic Orchestra. Aurora, 2003 Fartein Valen – Complete Songs. Siri Torjesen, Håkon Austbø, Bergen Philharmonic Orchestra. Simax Classics, 2003 John Frandsen: Orchestral Works. Odense Symphony Orchestra. DR/Dacapo, 2004 Christian Eggen: Wunsch. Indianer zu werden. Randi Stene, Marinemusikken. Forsvarets musikk, 2005 Philippe Hurel: Phonos. Oslo Philharmonic Orchestra. Soupir Edition, 2007 Feldman: The Viola in My Life. Cikada Ensemble. ECM, 2008 Fartein Valen: Orchestral Music Vol I, II, III. BIS, 2008  John Cage in Norway. Prisma Records, 2010 Frode Haltli: Arne Nordheim, Complete Accordion Works. Norwegian Radio Orchestra. Simax 2012.  Eivind Buene – Poing. The Norwegian Wind Ensemble. Lawo Classics, 2014 Olav Anton Thommessen: The Hermaphrodite. Oslo Sinfonietta. Aurora, 2016 Bjørn Kruse: Chronotope – Concert for Clarinet and Orchestra. Fredrik Fors, clarinet, Oslo Philharmonic Orchestra. Lawo, 2016 Georg Friedrich Haas/Evan Johnson: Stille. Ensemble Musikfabrik. WDR/Wergo, 2017 Gordon Kampe: Arien/Zitronen. Sarah Sun, Ensemble Musikfabrik. Col Legno, 2017 Priser og utmerkelser Stipend fra Léonie Sonnings musikfond, 1984 1. pris som regissør ved Kortfilmfestivalen, 1987 Årets utøver (Norsk Komponistforening), 1989 Oslo bys kunstnerpris, 1996  Musikkritikerprisen, 1998/1999 Fegersten-stiftelsens musikkpris for samtidsmusikk, 2000 Lindemanprisen, 2003  Nordisk råds musikkpris, sammen med Cikada, 2005 Kommandør av Den Kongelige Norske St. Olavs Orden, 2007 Fartein Valen-prisen, 2010 Musikkritikerprisen, sammen med Oslo Sinfonietta, 2015 Les mer i Store norske leksikon Utdypning (NBL-artikkel)